El ball flamenc arriba a l’escenari del Teatre Romà amb Eduardo Guerrero
17 d’agost 2021

El flamenc arriba al festival Sagunt a Escena 2021 de la mà d’Eduardo Guerrero, que presenta el seu espectacle ‘Guerrero’ el dimecres 18 d’agost a les 22.00 hores al Teatre Romà.

Eduardo Guerrero ballarà acompanyat de les cantants Pasión Vega i María Terremoto, una actuació conjunta que només podrà veure’s en el festival Sagunt a Escena.

L’espectacle que veurem al Teatre Romà, ‘Guerrero’, que porta el seu polisèmic cognom, se centra en la dona (sa mare, mestres, amants, amigues), en el territori en què el sentiment conviu amb la sensualitat fins a trobar un pont entre gèneres. Es tracta d’una tensió sense traumes, sense danys col·laterals, més enllà de la passió i del compromís amb la seua pròpia volença masculina. ‘Guerrero’ és una batalla d’afectes de què tots n’ixen victoriosos, especialment l’art i el flamenc.

L’espectacle conté un conjunt d’harmonies populars que presenten un llarguíssim ventall d’estils: des de la saeta inicial als cuplets de comiat, travessant un ampli assortiment de malaguenyes, fandangos, rondenyes, granadines, ‘verdiales’, buleries per ‘soleá’, polos, cançons de bressol, ‘seguiriyas’, ‘serranas’, tangos, sambres i alegries.

En ‘Guerrero’, Eduardo Guerrero (Cadis, 1983) segueix la trajectòria iniciada amb ‘De Dolores’ o ‘El callejón de los pecados’, un camí que va prendre sent a penes un xiquet, que passa per la companyia de La Yerbabuena i que s’ha vist coronat, entre altres guardons, pel Desplante del Festival de La Unión.

Amb este espectacle, Eduardo Guerrero celebra el desé aniversari de la seua companyia. Des dels sis anys, este ‘bailaor’, considerat un prodigi del flamenc, s’ha format i ha girat recorrent l’escena internacional junt amb els més grans del flamenc: Mario Maya, Manolo Marín, Eva Yerbabuena, Rocío Molina o Antonio Canales, per esmentar-ne alguns.

És a partir de 2011, quan la seua primera coreografia és premiada, quan es decideix a emprendre una carrera en solitari girant amb els seus propis espectacles. Amb el ja esmentat ‘De Dolores’ arranca la seua imparable carrera en 2012.

La crítica especialitzada diu que és brutal, radical, que balla amb ràbia, amb les vísceres, i destaquen la seua tècnica i ‘zapateado’ portentós, els seus girs perfectes i, sobretot, que mai perd l’elegància, l’estil que és el seu tret identitari.

Eduardo Guerrer es troba en el millor moment de la seua carrera, és el moment d’este gran ‘bailaor’ que, amb una estètica actual, una tècnica depurada, un profund coneixement de l’essència del flamenc, el seu talent escènic, el seu físic portentós i el seu gran carisma, commou i emociona allà on balla.

Les entrades per a cadascuna  de les sessions tenen un preu de 18, 14 i 10 euros en funció de la ubicació: Càvea A (_ima cavea_), Càvea B (_media cavea_) o Càvea C (_summa cavea_) respectivament. El públic interessat a assistir-hi pot comprar les localitats a través de la plataforma [**Entradas.com**](https://www.entradas.com/artist/eduardo-guerrero/) o presencialment en el Teatre Rialto de València, de dilluns a divendres de 17.00 a 20.00 hores i dimecres també d'11.00 a 13.00 hores, així com en la taquilla del festival situada en el vestíbul de l'Ajuntament de Sagunt de dimecres a dissabte de 18.00 a 21.00 hores i els dies de funció des de les 18.00 hores fins a l'inici de l'espectacle. Per a més informació sobre telèfons, reserves i descomptes, pot consultar-se la [**pàgina web oficial de Sagunt a Escena**](https://saguntaescena.ivc.gva.es/es/comprar-es).

Sagunt a Escena és el festival de teatre, dansa, música i circ que organitza l'Institut Valencià de Cultura de la Conselleria d'Educació, Cultura i Esport, en col·laboració amb l'Ajuntament de Sagunt i la Diputació Provincial de València. Este any 2021 se celebra la seua XXXVIII edició.

Durant la representació d'esta obra es contemplaran totes les mesures sanitàries de prevenció enfront de la pandèmia per part de l'organització. Es recorda que estes precaucions seran, així mateix, d'obligat compliment per part del públic assistent.​

![Imagen sin texto alternativo.](/media/cyspxvtu/21-08-17-sagunt-a-escena-eduardo-guerrero-3.jpg)  
  
  

​

*   [](http://www.facebook.com/sharer.php?u=https://aytosagunto.es/va/actualitat/el-ball-flamenc-arriba-a-l-escenari-del-teatre-roma-amb-eduardo-guerrero/ "Facebook")
*   [](http://twitter.com/share?url=https://aytosagunto.es/va/actualitat/el-ball-flamenc-arriba-a-l-escenari-del-teatre-roma-amb-eduardo-guerrero/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ball-flamenc-arriba-a-l-escenari-del-teatre-roma-amb-eduardo-guerrero/ "Linked In")
*   [](mailto:?body=https://aytosagunto.es/va/actualitat/el-ball-flamenc-arriba-a-l-escenari-del-teatre-roma-amb-eduardo-guerrero/)